
Nem agancsok voltak azok... 


„Nem agancsok voltak azok, hanem szárnyak.” 


A címbe foglalt idézet a Képes Krónikában elbeszélt váci egyház alapítási legendájából való. A 
történet szerint Szent Lászlónak, miközben bátyja, Géza herceg oldalán csatára készül Vác mellett, 
látomásban angyal jelenik meg, és Géza fejére aranykoronát helyez. Géza a látomás hallatán 
megfogadja, hogyha öccse látomása teljesül, vagyis király lesz, egyházat épít Szűz Máriának azon 
a helyen. A Salamon feletti győzelem, majd a koronázás után visszatérnek a tett színhelyére, hogy 
helyet keressenek az építendő egyháznak. 


, És mikor ott állottak Vác alatt, ahol most Boldog Péter apostol egyháza van, egy szarvas jelent 
meg nekik, szarvai tele égő gyertyákkal; eliramodott előlük az erdő felé, és lábát azon a helyen 
vetette meg, ahol most a monostor van. A vitézek rányilaztak, mire a Dunába szökkent, és többé 
nem látták. Ennek láttára szólott Szent László: «Bizony, nem szarvas volt ez, hanem Isten 
angyala.» Es mondotta Géza király: «Mondjad, kedves öcsém, mit jelentettek az égő gyertyák, 
miket a szarvas agancsán láttunk?» Felelt Szent László: «Nem agancsok voltak azok, hanem 
szárnyak, nem is égő gyertyák, hanem fényes tollak, lábát pedig azért vetette meg ott, mivel 
megjelölte a helyet, hogy ott építsük fel a Boldogságos Szűz egyházát, s ne másutt!»[ 1] 

A csodás jelenetet a Krónika miniátora egy P iniciáléba foglaltan meg is örökítette (1. kép). Az 
idézett legendát a szakirodalom párba állítja a csodaszarvas mondájával, mondhatni, azt mintegy , a 
keresztény legendakészlet megszokott változatához közelebb akarván hozni." Így beszél róla a 
Krónika magyar szövegéhez írt jegyzet szerzője, Mezey László is. A jegyzetben szó esik arról is, 
hogy az eredetmonda ünője a keresztény legendákban már bika.[2] Ez áll a váci egyház alapítási 
mondájában szereplő csodaszarvasra is. Az eredeti latin szövegben hímnemű alak, cervus 
olvasható. 

Ennek megfelelően az illuminált szarvasban is bikát kell látnunk. Ez a tény, valamint a szövegben 
említett és a képen is látható égő gyertyák az agancsán a ma is énekelt dozmati regösének 
csodafiúszarvasát varázsolják lelki szemeink elé: 

„Ahol keletkezik egy ékes nagy út 

amellett keletkezik egy halastó állás. 

Haj, regö rejtem, regö rejtem! 

Azt is felfogá az apró sásocska, 

arra is rászokik csodafiúszarvas. 

Haj, regö rejtem, regö rejtem! 

Noha kimennél, uram, Szent István király 

vadászni, madarászni, 

de ha nem találnál sem vadat, sem madarat, 


hanem csak találnál csodafiúszarvast. 


Haj, regö rejtem, regö rejtem! 

Ne siess, ne siess, uram, Szent István király 

az én halálomra! Én sem vagyok 

vadlövő vadad, hanem én is vagyok 

az Atya istentől hozzád követ. 

Haj, regö rejtem, regö rejtem! 

Homlokomon vagyon 

fölkelő fényes nap, oldalamon vagyon 

árdeli szép hold, jobb vesémen vannak 

az égi csillagok. 

Haj, regö rejtem, regö rejtem! 

Szarvam vagyon, 

ezer vagyon, szarvam hegyin vannak 

százezer sövények, 

gyulaszlag, gyulaszlag, holtatlan alusznak, 

Haj, regö rejtem, regö rejtem!" [3] 

Az agancsokon világító gyertyák illetve , sövények", a regösének szarvasa által hordozott égi 
világítótestek, a Szent László szájába adott szöveg egyes elemei ("Isten angyala", , fényes") 
világosan jelzik, hogy adott összefüggésben a csodaszarvas fényhordozó, maga is fényszimbólum. 
Tárgyunk szempontjából nem közömbös, hogy a szakirodalom a szarv ezer ágabogán magától 
meggyulladó és kialvó százezer „sövény”-t, más szövegváltozatokban misegyertyát, szövétneket 
régtől fogva a hunyorgó állócsillagokkal azonosítja.[4] 


Elöljáróban leszögezhetjük, hogy a szarv, agancs már az újkőkorban egyetemesen elterjedt 
fényjelkép. Ezt az alább ismertetett egykorú ábrázolások egyértelműen bizonyítják. 


Ahogy közeledünk a jelenhez, egyre több példát idézhetnénk a későbbi korokból. Elöljáróban íme 
néhány az ószövetségi Szentírásból. 


ÉI bibliai megfelelője, Elóhim alighanem bikaszarvaival állítja meg a Napot. (Józs 10,13) A 
bikaszarv az ókori sémi kultúrában a szentség és az Istentől való hatalom jele volt. Szarvak 
meredeztek az oltár sarkain, Mózes Isten látásától fényszarvakat kapott, bikaszarvak jelképezték az 
uralkodó fejékén a királyi hatalmat, s csak isteni jelként értelmezhetők az olyan szentírási 
metaforák, mint az „üdvösség szarva" (Kiv 27, 2; 34, 29; Mik 4,13. Vö. héber keren, "szarv", "kürt, 
"fénysugár" — ez az, ami Mózes homlokán ragyogott; görög kerasz, "szarv", "szarukürt ; latin cornu, 
"szarv" , "szarukürt"). A latin corona, "korona" a "koponyatető" jelentésű görög kranionz latin 
cranium szóval közös tőről ered. A fémkoronák rendszerint a Nap féméből, aranyból készültek, 
legáltalánosabb formája sugaras volt. 


A kérdés az, vajon miért láttatja a krónikás Szent Lászlóval az agancsokat szárnyaknak, a 


gyertyákat tollaknak? Vajon ez a kép a legendaszerző képzeletének a szülötte, s ha nem az, honnan 
ered? Ebben a tanulmányban e kérdésekre keresem a választ. 


read://https_sites.google.com/?url=https%3A%2F%2Fsites.google.com%2Fsite%2Fjankovicsmarcell%2Firasaim%2Fnem-agancsok-voltak 2/13 


2022. 03. 25. 11:15 Nem agancsok voltak azok... 


A témát a csodaszarvas három csodás tulajdonjegye szerint járom körül. Ez a három, mely egyben 
fényszimbólum is, a következő: a (csillagokat jelképező) százezernyi gyertya és a szarvasról 
sugárzó többi égitest, maga az ezerágú agancs és az agancs helyén látott szárny. 


Égi világítótestek 


E körbe tartoznak a gyertyák mellett a csodaszarvasok homlokán, vagyis a szarva közt ragyogó 
Nap, az oldalán lévő Hold és a jobb veséjén lévő csillagok is. Mivel mind a jelkép, mind a jelentés 
szintjén fényforrásról (gyertyáról, illetve Napról, Holdról, csillagról) esik szó, tárgyunk 
szempontjából ez a kép külön magyarázatra nem szorul. Legfeljebb dicsérhetjük a metafora 
alkotóját, hogy a csillagok pislákoló fényét a gyertyák pislogó lángjához hasonlította. A szintén 
nem elhanyagolható mise- jelző a jelentés körét szűkíti ugyan, de azzal a céllal, hogy figyelmünket 
a vallásos mondanivalóra irányítsa.[5] 


Ugyanakkor figyelmet érdemel, hogy a gyertyás agancs a világi szimbolikában is teret hódított. A 
Nagytétényi Kastélymúzeumban őriznek egy gyertyacsillárt, amely agancsokból van összeróva, és 
szárnyas angyalok (!) tartják. (Párját a csehországi Olomouc mellett, egy vadászkastélyban láttam.) 


A regösének szarvasának a homlokán a Nap világít. Keresztény legendákban ezen a helyen 
Krisztus fényes képmása ragyog. A megfeleltetés magáért beszél. Krisztus a , világ világossága" 
(Jn 8, 12.), Messiásként az , igazságnak napja" (Mal 4, 2.), akivel a jámbor néphit a 
csodafiúszarvast azonosította. A legkorábbinak mondható, délkeleti (bizánci) legendaváltozatban 
Szent Eusztáknak (Placidusnak) jelenik meg csodaszarvas homlokán fénylő feszülettel, 
északnyugati (vallon) variánsában Szent Hubertusnak. A Krisztus - Nap megfelelést 
nyomatékosítja egy IX. századi bizánci miniatúra. Ezen a szarvas agancsán ugyanis nem feszület, 
hanem Krisztus glóriába (a Napot idéző fényes körbe) foglalt feje látható. (Az európai kultúrkörben 
a megszemélyesített Napnak a feje maga a napkorong.) A két legenda már csak azért is említést 
érdemel, mert Vargyas Lajos szerint mindkettő mintául szolgálhatott a váci egyház alapítási 
legendájához.[6] 


A váci egyház gyertyás agancsú vadjáról, a regölés égitestekkel ékes csodafiúszarvasáról, a 
Krisztus jelét hordozó csodaállatról, amelynek képmása ma a Jágermeister és a Hubertus nevű 
likőrökről tekint ránk, egyaránt elmondható, hogy valóságos égi jelenések, s az általuk hordozott 
fényjelek az égbolt csillagaival és planétáival azonosíthatók. Ebben a vonatkozásban a mitikus és 
mondabeli csodaszarvasok borjainak tarthatjuk őket. Ezen égi szarvasokról Dömötör Tekla 
általánosságban, Erdődy József részletekbe menően kimutatta, hogy a téli égbolt bizonyos 
csillagképeit testesítik meg. Jómagam Erdődy és mások adatai alapján, az adatok közti látszólagos 
ellentmondásokat csillagászati magyarázattal feloldva próbáltam megállapításaikat pontosítani.[7] 


Az égig érő agancs 

A csodaszarvas ezer ágbogú agancsa nem ennyire magától értetődő fényszimbólum. Igaz, a 
gímszarvas agancsának ágai — kis jóindulattal mondva — sugarasan ágaznak szét, és ha az idézett 
regölésben a szövétnek helyett álló , sövény"-t szó szerint annak értjük, amit szótár szerint jelent, 
akkor fényágak sűrű szövedékét kell a szarvas homlokára képzelnünk, s a hegyükön nincs is külön 
gyertya, maguktól világítanak. 

A kép igen régi. Szibériai sziklavéseteken (Jelangas, Csankyr Köl, Altáj, újkőkor) olyan 
gímszarvasok láthatók, amelyek agancsán a szakszóval koronának nevezett csúcságak maguk 


formáznak sugárzó Napot (Holdat, csillagot).[8] 


Ennél bonyolultabb az út, mely az agancs növényszimbolikáján át szintén a fény(jelentés) felé 
vezet. 


Közismert, hogy az , agancs" elnevezés eredete , ág" szavunkra vezethető vissza. 


Martynov egyes szibériai szarvasábrázolások túlméretezett agancsait az Élet fájához hasonlítja.[9] 

Az életfák, világfák földi képviselői között kitüntetett helye van a fenyőnek. Fenyő és fény szavunk 
rokonsága nyilvánvaló, luc szavunk szláv közvetítéssel a latin lux, "fény? szóból származik. 
Angolul a fenyő neve fir, ami a fire, "tűz" szóval közös gyökerű. A példasor folytatható.[10] A 
szókapcsolatnak nagyon is ésszerű oka van. A fenyő gyantás fája élénkebb lánggal ég, jobban 
világít, mint a többi fáé. 

Berze Nagy János az Égigérő fa (BN. 530. I.) mesetípusba illő párhuzamként két kaukázusi mesét 
említ. Ennek hőse nem fán, hanem egy óriás szarvas égbe nyúló agancsán kapaszkodik fel Istenhez, 


illetve a Nap kastélyához.[11] 


A skandináv mitológia világfájának, az Yggdraszilnak a levelét „a Valhöll tetején álló Eiktyrmir 
(«tölgyfában végződő szarvakkal») rénszarvas” eszi.[12] 


A Kalevalában 

„Ördögök szarvast szereznek, 

júdások rénszarvast raknak: 

a fejének tőkét tesznek, 

szarvának kecskefűz ágát, 

lábainak partról ágat, 

lápról karót lábszárának, 

hátának sövény darabját, 

aszott avart vékonyának, 

szemnek tavirózsát tesznek, 

fülnek tündérrózsát tűznek, 

bőrének fenyőfa kérgét, 

a húsának redves fákat.”[13] 

A teheráni Archeológiai Múzeum lurisztáni gyűjteményében őriznek egy Kr. e. VIII 

—VII. századi bronzzablát, mely borját szoptató, szárnyas és agancsos (!) szarvastehénpárt formáz 
(2. kép). Az állat csodás voltát a nyakravalója hangsúlyozza — erre László Gyula hívta föl a 
figyelmet.[14] Az agancspár azért különös, mert nem is emlékeztet agancsra, sokkal inkább 
rügyező faágakra 

A fa és a szarvas összetartozásának önmagában is van fényes, azaz csillagászati magyarázata. A 
világfa, amelynek virágai és gyümölcsei égitestek, törzse tejtől harmatos, a Tejutat jelképezi. A 
csillagokból kirakott égi szarvas — a számik (lappok) Jávorszarvasnak nevezik e csillagképet — ezt 
az égi fát vagy, ha úgy tetszik, tejfolyót keresztezi.[15] Azokat a hagyományos művészetből ismert 
ábrázolásokat, melyeken szarvas vagy más patás állat fát keresztez, az égi látvány illusztrációinak 
tekintem.[16] 

De gondoljuk tovább a fajelképet. A fa levelet, virágot, gyümölcsöt hoz. Ismerünk ilyen típusú fás 
szarvasábrázolásokat is. Első helyen természetesen nem Münchhausen szarvasának a homlokából 
kinőtt meggyfára gondolok, hanem például arra a tetoválásra, ami az altáji Pazyryk egyik, Kr. e. V. 


századi sírjában mumifikálódott előkelő halott jobbkarján látható a szentpétervári Ermitázsban (3. 
kép). 

A tetovált állat mitikus lény. Sötét pofája és ugyancsak sötét, patában végződő lába, világos teste, 
valamint papucsos szája a rénszarvasé, furcsa fejdíszének előre ágazó részei is rénagancsra 
hajaznak. Ugyanakkor a száját kampós csőrnek is nézhetjük, vagyis van madárszerű (!) is benne. 
Agancsa a legkülönösebb. A szarvpár íve a kőszáli kecske szarvának hátrahajló ívét követi, és az 
agancságak végén virágok nőnek. Hasonlóképpen az állat sörényén és hosszú farka végén. (A 
virágok némelyike viszont éppen madárfej is lehetne. Erről később.) 


A virág egyetemes világosságjelkép. 


A párizsi Louvre-ban őriznek egy Kr. e. IX. századból való festett egyiptomi fatáblát, melyen a 
sólyomfejű napisten látható, feje búbján kígyó kerítette napkoronggal. Az égitestből virágok 
záporoznak az istennek hódoló nőalakra (4. kép). A Napból záporozó virágok a napsugarakat, 
mintegy a fény kvantumait jelképezik. Kákosy László nyomán[17] a , virágkvantumot" a másik 
jellegzetes egyiptomi napfény-ábrázolás, a , fényháromszög" elnövényesedett formájának 
tarthatjuk. A kép metaforának is ésszerű, hiszen a nap meleg fényétől nyílik a (legtöbb) virág. Az 
egyiptomi képalkotás párhuzamaival szibériai sámándobokon is találkozunk. Szölkup dobra a 
készítője a Napból és Holdból növő fácskát rajzol. E fácska mintegy az égitest sugara lesz. 
Nagyobb, hosszabb, mint a többi. Teleut dobon a Napot és a Földet fa köti össze. A növény ez 
esetben is napsugár értelmű. 


Az első magyar vers, az Ómagyar Mária-siralom így szólítja Jézust: „Vylag uilaga viragnac 
uiraga”, azaz „Világ világa, virágnak virága". A , világ" itt természetesen világosságot jelent. (L. 
, hapvilág", „mécsvilág”.) Népdalból ismerős ez az értelme: „Gyere babám, gyújtsál világot!" A 
népdal a virág ~ világ kapcsolatot is megőrizte: „Virágéknál ég a világ, ...". 


Nem mellékes, hogy Krisztust, a , világ világosságát" még a barokk korban is ábrázolják 
virággyermekként. Például a gyöngyöspatai Jessze fája oltáron, ahol Máriával együtt 
rózsakehelyből emelkedik ki. Ez a kép a lótuszból kifeslő napisten-gyermek, Nofertum ó- 
egyiptomi ábrázolásáig követhető vissza. 


A nyelvek közül nem a magyar az egyetlen, mely mindössze egy betű eltéréssel, azaz 
félrehallhatóan nevezi nevén a két fogalmat. Orosz cBer "fény, világosság’, uBerT " virág" . 


Világ és virág között van konkrétabb kapcsolat is. Régi kínai mondás szerint a csillagok az ég 
virágai, a virágok földre szállt csillagok. 


A magyar vadvirágnevek között sok „csillagosat” találunk. Íme, egy sor ezek közül: csékcsillag, 
csillagbogáncskóró, csillagfű, csillagfürt, csillaghúr, csillagpázsit, csillagos szívfű, csillagvirág. 
(Közülük több nemzetségnév, ezeknek, mint például a csillaghúrnak, egyenként akár száz faja is 
virít.) 


Az egyik legközönségesebb egyszerű vadvirágforma ötszirmú, ritkábbak a hat-, még ritkábbak a 
négyszirmúak. Ezek a virágok olyanok, amilyeneknek az ember stilizálja a csillagokat. Az 
egyiptomiak kétségtelenül ötágúnak ábrázolták őket. 


Említést érdemel, hogy a virágok jellemző színe (fehér, sárga, vörös, kék) megegyezik a 
csillagokéval. 


A bibliai Eszter neve mirtuszt és csillagot egyaránt jelent — úgymond — a mirtusz csillag alakú, 
ötszirmú fehér virága miatt. Eszter a mezopotámiai Istár (Vénusz) istennőnév perzsa változata. 
(Vö. görög asztron, latin stella, angol star, német Stern, "csillag". Angol morning star, német 
Morgenstern, " Hajnalcsillag". ) A Vénusz bolygót, amit a magyar nép szintén Csillagnak nevezett, 
a közép-amerikai indiánok 5 ágú csillaggal jelölték. Meglepő egybeesés, hogy az 


HEAK 


kelésekor indítottak, „virágháborúnak” nevezték.[18] 


A másik gyakori virágforma a fészkesvirágzatú. Ezek sugarasan sokszirmú tányérkája inkább 
napszimbólum volt. A népművészetben mindkét formával gyakran találkozunk. Kétértelműségük — 

vagyis, hogy virág voltuk mellett jelképes fényt is sugároznak — a legtöbbször nyilvánvaló. 
Fényszárnyak 


A szárny, ha egy állat vagy egy emberi alak vállából nő ki, mint a fentebb ismertetett lurisztáni 
zabla agancsos ünőjének vagy egy angyalnak az esetében, magáért beszél. A csodalény égi voltára 
hívja fel a figyelmet, azzal, hogy égi haladásra szolgál, tulajdonosa repülni tud vele, csakúgy, mint 
a görög mitológia táltos paripája, a Pégaszosz; Mohamed emberarcú hátasa, a Burag; a 
nagyszentmiklósi kincs 2. számú korsajának vadászó fejedelmét szállító táltos lény; a szibériai 
sámánok némelyikét égbe röpítő , pegazus".119] A szárnyak a helyükön nem keltenek feltűnést. 
Hozzászoktunk, hogy a mesebeli lények vállukból kinőtt szárnyukkal repülnek, úgy, mint a 
valóságban a madarak. 

Effajta szárnyas szarvast magyarjaink ismertek. Borsos Béla közli egy, a gyűjteményébe tartozó, 
XVII-XVIII. századi agancs lőportartó képét, mely ilyen táltos szarvason repülő férfit ábrázol.[20] 


A mitológia szárnyas lényeiről, a bibliai négy lelkes állatról és az angyalokról tudjuk, hogy nem a 
madarak, hanem az égitestek szférájában lakoznak. A Pégaszosz csillagkép (Pegasus néven); az 
apokaliptikus fenevadak a Bika-korszak égnegyed- és évszakjelző csillagképeit testesítették meg 
eredetileg; a fényességet árasztó angyalokról a gnosztikus és apokrif iratokból[21 [derül ki, hogy 
valójában csillagokat, csillagképeket, bolygókat, elvont csillagászati fogalmakat személyesítettek 
meg. Ez rendszerint az ábrázolásukból is kiviláglik. A szárnytollak sugaras elrendeződése, az 
aranyszőke hajkoszorú, a glória, a fényforrástól (fejtől) távolodva sötétülő tónusok, a homlokon 
ékeskedő csillag (XIX. század végi giccses szentképeken és karácsonyi levlapokon!), a karácsonyi 
díszek szimbolikája[22] mind erre utalnak. 


A hatszárnyú szeráfok kifejezetten csillag formájúak. Szárnyuk lángvörös, héber nevük azt jelenti: 
"égők". Testetlenek, csak a fejük látszik. (Vallásos magyarázat szerint szárnyuk Isten iránti 
tiszteletből takarja testüket.) Fényességet jelez a tollakról ránk pislogó szemek sokasága.[23] A 
bibliai Seregek Ura a szerzők szándéka szerint nem egy „angyalos”, politeista panteon felett trónol, 
hanem égi világítótestek miriádjain. 


Amikor Jézus születését az angyalok a pásztoroknak, majd a napkeleti bölcseknek fényességben 
megjelentik, valójában az történik, hogy a hajdani csillagnézők e két csoportja, a pásztorok és a 
mágusok, a csillagok állásából kiolvassák az új korszak (királyának) eljövetelét. 


Természetesen a madarak mint (légben röpdöső szárnyas lények maguk is égitestjelképpé, főleg 
napállatokká váltak. (Van ugyan példa arra is, hogy attribútumként más égitesthez társítottak 
madarat, de a Nap madárseregletéhez mérten elenyésző számban.) A napmadár többértelmű jelkép. 
Utal arra, hogy az égitest látszólagos égi haladása a madáréra emlékeztet, szimbolizálja az elhunyt 
égbe távozó lelkét (ezen út egyik állomása rendszerint a Nap), és jelképezi az égitest fényét. 


Szibériai ket és szölkup, valamint kanadai eszkimó napábrázolások gyakori jellemzője, hogy a Nap 
sugarain madarak ülnek, madarakból áll a Nap lángkoronája. E képet segít értelmezni az aztékok 
egyik napistenének, Vicilopocstlinak névadó szent madarára, a röpdöső virághoz, drágakőhöz 
hasonlított kolibrire vonatkozó képzet. (A Vicilopocstli név jelentése "Baloldali?" vagy "Déli 
Kolibri.) A kolibri egyebek mellett a kiváltságosok lelkét jelképezi, mely a Nap sugárkoronájában 
lebeg, és annak a kristálynak a megelevenedett mása, mely az óegyiptomi fénykvantumhoz 
hasonlóan a napsugár közép- és dél-amerikai szimbóluma volt.[24] 


A fényszárny metafora egészen különleges példája a szárnyas napkorong (5. kép). Helyszűkében itt 
nem részletezhető feltevésem szerint ez az ábrázolási forma nem az égitest repülését, lebegését 
jelzi. (Más égitestet nem ábrázolnak így, a Napot viszont sokféleképpen ábrázolják a , szárnyas 
napkorongos" műveltségeken belül is.) 


Ez a jelkép csak abban az övezetben fordul elő, ahol olyan gyakori a napfogyatkozás (Közép- 
Amerikában, Egyiptomban, Mezopotámiában, Iránban), hogy rendszeres megfigyelés és 
tapasztalatgyűjtés tárgyává válhatott. Napfogyatkozáskor például , tezkatlipokán" (azaz 
obszidiánon) keresztül nézve azt látjuk, hogy a Nap belső koronája vagy virág alakú, azaz 


read://https_sites.google.com/?url=https%3A%2F%2Fsites.google.com%2Fsite%2Fjankovicsmarcell%2Firasaim%2Fnem-agancsok-voltak 6/13 


2022. 03. 25. 11:15 Nem agancsok voltak azok... 


egyenletesen veszi körbe a Napot, vagy csak kétoldalt terül ki szélesen. Ez utóbbi esetben a belső 
korona alakja kiterjesztett szárnyú madárra emlékeztet. A virág alakú korona naptevékenységi 
maximumot, a madár alakú naptevékenységi minimumot jelez. A naptevékenység eme két szélső 
értéke a földi időjárásban jelentős eltérést eredményez. Ingadozása döntő mértékben befolyásolta a 
hagyományos agrártársadalmak sorsát. Belátható, hogy a naptevékenység előrejelzése, a napisten 
hangulatának kifürkészése mérhetetlenül fontos lehetett a számukra.[25] Hajdani műveltségeink 
között kimutatott kapcsolat alapján állíthatjuk, hogy mind a szibériai madársugaras nap, mind az 
iráni szárnyas napkorong ismert lehetett őshazában élő eleink előtt.[26] Ezzel nem azt akarom 
mondani, hogy ezek mint a középkorban még használt és értett képjelek szolgáltak volna alapul 
Szent László látomásához. Csupán jelzem, hogy a szóban forgó fényszimbolika más 
műveltségekben keletkezett formáit eleink is megismerhettek. 


A szarvasagancsok között lebegő Nap mindenesetre analóg kép a szárnyas napkorongéval. Sőt, egy 
elölnézetű agancskorona és egy kiterjesztett szárnypár tollas szerkezetét összevetve, a kettő 
hasonlósága nyilvánvaló. 


De közelítsük meg gyakorlatiasabban a kérdést! A szkíta (szaka), pártus, hun, permi, kaukázusi, 
bizánci csodaszarvas-ábrázolások többségén a szarvas ragadozó madárral együtt látható (6, 7, 8. 
kép). Ezek az ábrázolások megörökíthetnek közönséges vadászjelenetet, illusztrálhatják a 
csodaszarvasmonda totemisztikus ősváltozatát, és — feltételezem — tanújelei lehetnek annak a 
folyamatnak, amelynek során a szarvas és a madár eggyé válik, összetett csodalény lesz belőle. 
Olyan elv szerint, mint az a ragadozómadárból és négylábúból összegyúrt griff, amely épp a 
csodaszarvas-ábrázolások másik főszereplője. 


Szakmai körökben ismert, hogy Közép- és Belső-Ázsiában őzre, szarvasra ma is vadásznak 
nagyobb termetű ragadozó madárral, idomított szirti sassal. Valószínűleg ilyen vadászjelenetet 
örökít meg a 6. kép. (Csontfaragvány a Paluj folyó vidékéről. Nyugat-Szibéria. Kr. e. III. század. 
Bánó Attila rajza.) A solymászat eme formáját (sassal nagyvadra) a barokk-kori Magyarországon 
még bizonyosan űzték. A noszvaji templom famennyezetének egyik XVIII. századi táblája őzre 
támadó sast ábrázol. A kép már heraldikai jelleggel bír, nem feltétlenül mindennapi jelentésű, 
mindamellett őrzi annak emlékezetét, amire visszavezethető. A Lehel-kürtjén látható csodaszarvas 
hátára ragadozó madarat faragott az ismeretlen művész. (7. kép. László Gyula rajza.) Ez a 
kompozíció emlékeztet azokra a szaka, hun, pártus állatküzdelem-ábrázolásokra, amelyeket 
csodaszarvasmondánk totemisztikus előképeinek szokás tekinteni. László Gyula a kürtön kifaragott 
szarvast a csodaszarvasmonda témakörébe vonta.[27] Egyfelől tagadhatatlanul vadászjelenetet 
ábrázol, másfelől különös jelek: a vadász felé forduló feje, nyakörve és az agancsán csüngő perec, 
kiemelik a közönséges vadak köréből. 


Megjegyezném, hogy a csodaszarvasmondák uráli változataiban[28 ]Ja menekülő jávorszarvast űző 
két vadász totemős, Szárnyas és Gyalogjáró Pasker, egyszer állat, másszor ember alakban repül, jár. 
Az előbbi ragadozó madár (szirti sas?), az utóbbi négylábú ragadozó (rozsomák) képét is felöltheti. 
Ebből következik, hogy a szarvas solymászat ábrázolása akkor is kétértelmű, ha az ábrázolás 
minden tekintetben valószerű. 


Ami a visszapillantó fejtartást illeti, magában véve természetes viselkedésnek is tekinthetnénk az 
üldözőjére felneszelő vad részéről. Csakhogy ez az ábrázolás időben és térben igen széles körben 
ismert, különösen nagy számban népművészetünkből, nem egyszer úgy, amint szájából kivirágzó 
beszéddel visszaszól üldözőjének. Ezek a többnyire dunántúli faragványok mintha a dozmati 
regösének szarvasát vagy mesebeli megfelelőjét[29 Jábrázolnák, abban a pillanatban, amikor megáll 
és felfedi kilétét üldözője előtt. De ha nem is beszél a vadászhoz, ez a testtartás óhatatlanul a 
monda- és legendabeli csodaszarvasokra jellemző, hiszen az a dolguk, hogy meg-megállva, 
visszanézve maguk után, egy adott helyre csalogassák üldözőiket, ahogy teszi ezt a mondabeli 
Eneh, a váci egyház alapítási legendájának gyertyás agancsú szarvasa és — feltevésem szerint — a 
zöldhalompusztai szkíta aranyszarvas (8. kép). Filmes, grafikus szemmel nézve ugyanis az 
aranyszarvas fejtartása a mi tekintetünket a háta mögé irányítja, a láthatatlan vadászra. A szkíta 
szarvas egymagában is mintha a csodaszarvasmondát mesélné el. 

Ráadásul nincs is egyedül. A figyelmes szemlélő a füle mögött fölfedezhet egy sólyomfejet, mely 
már nem szarvast támadó madárnak hat, hanem a testrészének tűnik. Űzött és űző eggyé válik, a 
madár a szarvas fejébe olvad. Ennek valós alapja az, hogy a madár a hozzá képest nagytestű 
vadnak a fejét, szemét támadja. Mind a 6. kép, mind a noszvaji tábla jó példa erre. 


Van más különös jegye ennek az állatnak. Mint sok szkíta aranyszarvasnak, az ő agancsa is 
végletekig stilizált, ugyanakkor rendhagyó a többiéhez képest. Lobogó, hegyes lángra emlékeztet, 
olyasfélére, amilyen majd a muzulmán angyalok glóriája lesz. 


A zöldhalompusztai szarvas engem Szent László látomásának ősforrásához vezet. Az altáji 
Pazyryk V-II. századi fejedelmi sírjaiból olyan lómaszkok kerültek elő, melyek a temetéskor 
feláldozott lovakat mondhatni táltossá varázsolták, olyan csodalénnyé, mely leginkább szarvasra 
emlékeztet. Ezek közül a lómaszkok közül két olyant mutatok be, melyen az állat páros fejdíszét 
szárnyak egészítik ki, illetve szárnyak helyettesítik. 


Az egyik, V. századinak mondott fejdísz gímszarvas-fejet formázó füles sapka, amit bőrből készült 
sajátos agancs koronáz meg. Az agancságak ugyanis kakasfejekben végződnek (Martynov 
griffeknek látja őket[30]), nem hegyesen cakkozott, hanem szirmosan lekerekített tarajjal a fejük 
búbján. E kakasfejek a pazyryki tetoválás agancsvirágaira emlékeztetnek. Ha a virág fényjelkép, a 
kakas, ezen ázsiai eredetű tűzmadár még inkább az. Kínától Európáig sorolhatnám a példákat. A 
szarvasfő egy óriás griff csőréből bújik ki, s ez utóbbi fejéhez kétoldalt bőrből kivágott 
madárszárnyat illesztettek. Első látásra azonban a griff fej nem szúr szemet, és a szárnyak a szarvas 
fejdíszének tűnnek (9. kép).[31] 


A másik lómaszk tetején a szárnyak a szarvakat helyettesítik, illetőleg a szárnyak között egy 
kőszáli kecske szarvas feje ékeskedik (10. kép.) A maszk pofarészén, a szárnyakon és a 
kecskeszarvakon látható aranylemezkék arra vallanak, hogy valamikor a maszk nagy részét arany 
borította. Az agancsszárnyak tollai tehát éppoly fényesek voltak, mint amilyennek László herceg 
látta másfél évezreddel később. 


Az agancs fényjelképpé válásának persze valóságalapja is van. Ha az ember szarvasbőgés idején az 
alkonyi homályban megpillant egy szarvast, először a lecsiszolt agancsok fehéren világító 
ágcsúcsait veszi észre. Olyanok, mint a gyertyák... 


Következtetés 
Mi következik a számomra mindebből? 


Azt állítom, hogy a Szent László-i látomás nem a krónikás fejéből pattant ki, nem is keresztény 
legendaszerzők tollán körvonalazódott, bár mint véletlen ráhibázást ezt sem zárhatom ki, de ha 
logikus fejleménynek tekintem, keleti, ázsiai szkíta (szaka) eredetű képzetnek kell lennie, amit 
Árpád magyarjai az őshazából hozhattak magukkal örökségként. Tény, hogy a fényes szárnynak 
látott agancs képéhez a formáját tekintve legközelebb a két pazyryki szárnyas szarvas maszk áll. És 
jelen tudomásom szerint az agancsszárnyaknak Pazyryk a világon az egyetlen lelőhelye.[32] 


A szkíta és a magyar kép(zet) közt feltételezett kapcsolatot alátámasztja, hogy a lovagkirály alakja 
körül kirajzolódott legendárium több más eleme is keleti eredetű. Maga a csillagcsoda, ami szentté 
avatásához szolgált igazolásul. III. Béla kérésére III. Celesztin pápa két bíborost küldött, hogy a 
király nagyváradi sírjánál történt csodákat felülvizsgálják. Miután több csodás gyógyulás 
szemtanúi lehettek, egy égi jel végképp meggyőzte az olasz csodaszakértőket. 1192. június 27-én, 
déltájban a váradi székesegyház fölött fényes csillag gyúlt ki, s ott lebegett a magasban két órán át. 
László napját, a szokástól eltérően, azóta sem halála, , égi születésnapja" évfordulóján üljük, hanem 
június 27-én, a csillagjelenés napján. 


A csodának valóságalapja van. A mondott időszakban a Sirius — az égbolt legfényesebb csillaga! — 
együtt áll a Nappal, ami azt jelenti, hogy ha a két vizitátor déltájban, a déli irányban nézte a 

székesegyház feletti eget, a Sirius valóban ott lebegett 2 órán át, csak nem látták, mert a fénye 
beleolvadt a Nap fényébe. De művelt emberek lévén, tudhattak róla — és nekik csoda kellett. 
Megfelelő, különleges körülmények között még meg is pillanthatták volna, például napfogyatkozás 
esetén, vagy ha épp sötét felhők borítják az égboltot, kivéve a Sirius közvetlen környezetét, de 
tiszta időben is, ha kéménykürtő vagy kút, esetleg a sötét templom mélyéről ablakrésen át láttak rá. 


Keleti eredetű a sziklából fakasztott víz csodája, amit Mózes csodatételeként ismerünk a 
Szentírásból, így éppenséggel származhatna onnan is (Kiv 17). Része azonban az ó-iráni 
mitológiának is, mely Tistrja esőhozó csillagisten, illetve Mitra (Mithra, Mithrasz) csodatetteként 
tartja számon.[33] Tistrja, a „ragyogó és dicső csillag”, az „első csillag”, a „vizek magja” maga volt 
a Sirius, mely csillagot az ókorban — és nemcsak Egyiptomban! — az áradás jelzőcsillagának 
tekintettek. Mitra a Siriusszal szomszédos Orion csillagképet megszemélyesítő isten volt. És 
hogyan szólítja Szent Lászlót a XV. századi magyar ének? , Cyllagok kozoth fenesseges cyllagh”, 
vagyis , Csillagok között fényességes csillag". 


Még meggyőzőbb származásbeli kapcsolatot jelez az a két szaka arany övveret, mely a Szent 
László és a kun legendájának záróképének, a fejbenézés-jelenetnek legkeletibb és jószerivel 
legrégibb előképe. A Nagy Péter gyűjteményéből való veretek (IV-III. század, Ermitázs) 
szimmetrikus csatpárt alkotnak. Egy-egy fa tövén ülő nőalakot ábrázolnak, akinek jellegzetes 
fejdísze a fa csúcsáig ér. Két-két férfialak is látható a csatokon. Egyikük behunyt szemmel fekszik, 
feje a nő ölében, a másik ébren, törökülésben ül, kezében a két fához kötött ló egyikének a 
kantárjával. A fán fegyverek függnek, alighanem a fekvő alaké (11. kép). 


A mondott jelenet későbbi, szászánida-kori, és iszlám időkből való párhuzamait ismerjük Iránból 
és Közép-Ázsiából (Leila és Medzsnun története), meg a magyar műveltségen belül más 
műfajokból (a 3. Az elcsalt menyecske típusú, közismert nevén Molnár Anna balladából, a BN. 300. 
Sárkányölő típusú mesékből). A Szent László és a kun közt lezajló legendabeli küzdelem 
sajátosságainak, amilyen a sebezhetetlenség egy pont kivételével, a fegyvertelen birkózás, az 
Achilles-ín elmetszése, a többi honi és külföldi, elsősorban keleti párhuzama is jól ismert a 
szakkutatók előtt.[34] 

Bármilyen nagy az idő- és térbeli távolság a pazyryki szárnyas szarvas maszkok és a Krónika 
keletkezése között, a Szent László-i legendárium tér- és időbeli folytonosságot jelző párhuzamai 
azt áthidalhatónak mutatják. Hogy a Pazyrykban temetkezők agancs - szárny képzete eleinknél 
fennmaradhatott a Képes Krónika idejéig, azt segítette az — úgymond — kedvező szellemi közeg, 
mely a fényszimbolika hasonló, fentebb ismertetett képeivel élt. A hagyomány erejét tanúsítja, 
hogy a regösének szarvasának agancsán ma is — 750 évvel azután, hogy Kálti Márk a váci csodát 
lejegyezte, változatlan gyújtatlan gyulladnak a misegyertyák, akár a karácsonyi regölők, akár 
Berecz András, akár a , vágtázó csodaszarvas", Grandpierre Attila hangján. 

